PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/ZK/3/1/004	Bratislava 22. januára 2008	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0090/OK/2007 začatom dňa 20.11.2007 na základe oznámenia koncentrácie podnikateľom Nike, Inc. so sídlom One Bowerman Drive, Beaverton, Oregon, 97005-6453, Spojené štáty americké, prostredníctvom           Mgr. Ľubomíra Mareka, LL.M., advokáta so sídlom Palisády 36, 811 06 Bratislava vo veci koncentrácie podnikateľov Nike, Inc. so sídlom One Bowerman Drive, Beaverton, Oregon, 97005-6453, Spojené štáty americké a Umbro Plc. so sídlom Umbro House, Lakeside, Cheadle Royal Business Park, Cheadle, Cheshire, SK8 3GQ, Spojené Kráľovstvo Veľkej Británie a Severného Írska

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie podnikateľov Nike, Inc. so sídlom One Bowerman Drive, Beaverton, Oregon, 97005-6453, Spojené štáty americké a Umbro Plc. so sídlom Umbro House, Lakeside, Cheadle Royal Business Park, Cheadle, Cheshire, SK8 3GQ, Spojené Kráľovstvo Veľkej Británie a Severného Írska, na základe Implementačnej zmluvy uzatvorenej dňa 23.10.2007 medzi podnikateľmi Nike, Inc. so sídlom One Bowerman Drive, Beaverton, Oregon, 97005-6453, Spojené štáty americké; Nike Vapor Ltd. so sídlom 1 Victoria Way, Doxford International Business park, Sunderland, Tyne & Ware, SR3 3XP, Spojené Kráľovstvo Veľkej Británie a Severného Írska a Umbro Plc. so sídlom Umbro House, Lakeside, Cheadle Royal Business Park, Cheadle, Cheshire, SK8 3GQ, Spojené Kráľovstvo Veľkej Británie a Severného Írska zastavuje, pretože dôvod na konanie nebol daný.
Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 20.11.2007 doručené listom zaevidovaným úradom pod                   č. 4233/2007 oznámenie koncentrácie spoločnosťou Nike, Inc. so sídlom One Bowerman Drive, Beaverton, Oregon, 97005-6453, Spojené štáty americké (ďalej len „Nike“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) prostredníctvom Mgr. Ľubomíra Mareka, LL.M., advokáta so sídlom Palisády 36,    811 06 Bratislava (ďalej len „právny zástupca“) vo veci koncentrácie, ktorá vznikla získaním kontroly spoločnosti Nike nad podnikom spoločnosti Umbro Plc. so sídlom Umbro House, Lakeside, Cheadle Royal Business Park, Cheadle, Cheshire, SK8 3GQ, Spojené Kráľovstvo Veľkej Británie a Severného Írska (ďalej len „Umbro“) prostredníctvom spoločnosti Nike Vapor Ltd. so sídlom 1 Victoria Way, Doxford International Business Park, Sunderland, Tyne & Ware, SR3 3XP, Spojené Kráľovstvo Veľkej Británie a Severného Írska (ďalej len „Nike Vapor“), na základe Implementačnej zmluvy uzatvorenej dňa 23.10.2007 medzi Nike; Nike Vapor a Umbro (ďalej len „Implementačná Zmluva“). 

	Na základe vyššie uvedeného sa dňa 20.11.2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci koncentrácie spoločností Nike a Umbro, o čom úrad prostredníctvom právneho zástupcu informoval spoločnosť Nike listom č. 4465/PMÚ SR/2007 zo dňa 07.12.2007. 

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskje republiky                 č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne listom č. 4465/PMÚ SR/2007 zo dňa 07.12.2007 vyzval podnikateľa Nike prostredníctvom právneho zástupcu na doplnenie oznámenia koncentrácie a upozornil ho, že lehota podľa § 11 zákona na vydanie rozhodnutia úradu o predmetnej koncentrácii neplynie.

Po predložení podkladov a informácií týkajúcich sa vzniku koncentrácie úrad zistil, že sa nejedná o koncentráciu, a teda nebol dôvod, aby úrad spoločnosť Nike vyzval na predloženie všetkých náležitostí podľa § 10 ods. 12 zákona a vyhlášky.

Podnikatelia

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely zákona je podnikateľ podľa osobitného predpisu (Obchodný zákonník), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
	Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu. 

	Spoločnosť Nike bola dňa 08.09.1969 zaregistrovaná v súlade so Zákonom o registrácii obchodných spoločností štátu Oregon. Akcie spoločnosti Nike sú evidované na Newyorskej burze cenných papierov.
	 Hlavným predmetom podnikania spoločnosti Nike je dizajn, vývoj a celosvetový marketing športovej a vychádzkovej obuvi, odevov a doplnkov. Nike predáva svoje produkty maloobchodným odberateľom, prostredníctvom vlastných Nike maloobchodov a prostredníctvom rôznych nezávislých distribútorov a subjektov, ktorým bola udelená licencia, a to vo viac ako 180 krajinách na celom svete.
	Spoločnosť Nike pôsobí na území Slovenskej republiky predovšetkým prostredníctvom Nike European Operations Netherlands B.V., organizačná zložka so sídlom Trnavská cesta 50, 821 01 Bratislava, Slovenská republika, IČO: 36 062 057 (ďalej len „Nike Slovensko“). Nike Slovensko vykonáva činnosť ako organizačná zložka a distribútor pre Slovenskú republiku holandskej spoločnosti Nike European Operations Netherlands B.V. so sídlom Colosseum 1, 1213 Hilversum, Holandsko (ďalej len „NEON“). Nike Slovakia je vymenovaným distribútorom spoločnosti NEON pre Slovenskú republiku. Výrobky Nike predáva spoločnosť Nike Slovakia priamo slovenským maloobchodným predajcom. 

	Na základe vyššie uvedeného úrad dospel k záveru, že spoločnosť Nike je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

	Spoločnosť Umbro je založená vo Veľkej Británii. Žiadny so súčasných akcionárov nemá v spoločnosti kontrolný podiel. Najväčším akcionárom spoločnosti Umbro je spoločnosť Nike Vapor a spoločnosť Sports Direct International plc. 
	Spoločnosť Umbro je dizajnérom a distribútorom odevov, obuvi a príslušenstva určených na voľný čas a šport, ktoré sa predávajú vo viac ako 90 krajinách celého sveta. Spoločnosť Umbro pôsobí v medzinárodnom meradle najmä prostredníctvom siete 45 subjektov, ktorým udelila licenciu, ktorí zásobujú a distribuujú tovar športovým maloobchodným zákazníkom. Spoločnosť úzko spolupracuje so svojimi licencovanými partnermi s cieľom zachovať jednotnú identitu ochrannej známky Umbro. 
	Spoločnosť Umbro nemá na území Slovenskej republiky žiadnu dcérsku spoločnosť a taktiež nevykonáva žiadne priame predaje na územie Slovenskej republiky. Spoločnosť Umbro pôsobí na území Slovenskej republiky prostredníctvom licencovaného partnera , a to spoločnosti Unisport CZ spol. s r.o. so sídlom Radlická 28/663, 15000 Praha, Česká republika, ktorá je zodpovedná za predaje výrobkov značky Umbro na slovenskom trhu. 

	Na základe vyššie uvedených skutočností úrad dospel k záveru, že spoločnosť Umbro je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa  § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Podľa § 9 ods. 4 zákona kontrolou sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Účastník správneho konania podnikateľ Nike ako právny titul vzniku predmetnej koncentrácie uviedol Implementačnú zmluvu, na základe ktorej podnikateľ Nike získa kontrolu nad podnikom podnikateľa Umbro. 
Úrad analýzou Implementačnej zmluvy zistil, že zmluvné strany súhlasili s realizáciou nadobudnutia spôsobom podľa Dohody o urovnaní podľa § 425 Zákona o obchodných spoločnostiach z roku 1985, hoci podnikateľ Nike má právo realizovať nadobudnutie na základe ponuky na prevzatie podľa Kódexu o prevzatiach a zlúčeniach podnikov v prípade, že si zvolí tento spôsob, t.j. predmetná zmluva predpokladá dva spôsoby nadobudnutia kontroly podnikateľom Nike nad podnikom podnikateľa Umbro. Prvým spôsobom, ako už bolo uvedené vyššie je Dohoda o urovnaní, ktorá podlieha schváleniu väčšiny (podľa ich počtu) súčasných akcionárov podnikateľa Umbro na valnom zhromaždení, ktorí reprezentujú nie menej ako 75% akcií podnikateľa Umbro (podľa hodnoty) vlastnených súčasnými akcionármi podnikateľa Umbro a následne schváleniu Najvyšším súdom spravodlivosti v Anglicku a Walese. 
V prípade, že predmetná Dohoda o urovnaní nebude schopná dosiahnuť 75% väčšinovú podporu (podľa hodnoty akcií) na valnom zhromaždení akcionárov podnikateľa Umbro, podnikateľ Nike si vyhradil právo výberu a zmeny realizácie predmetnej transakcie prostredníctvom ponuky na prevzatie. Ponuku na prevzatie je možné uskutočniť, ak viac ako 50% hlasov akcionárov podnikateľa Umbro prijme ponuku. Samotné zverejnenie ponuky úrad považuje za jednostranný právny úkon podateľa ponuky, v danom prípade podnikateľa Nike, ktorý mu neumožňuje vykonávať rozhodujúci vplyv na činnosť podnikateľa Umbro.

	Úrad teda analýzou Implementačnej zmluvy dospel k záveru, že predmetná zmluva  neumožňuje podnikateľovi Nike vykonávať rozhodujúci vplyv na činnosť podnikateľa Umbro na zloženie, hlasovanie alebo rozhodovacie orgány podnikateľa Umbro, a teda podnikateľ Nike na jej základe nezískal kontrolu nad podnikom podnikateľa Umbro podľa § 9 ods. 1 zákona.  

	Nakoľko za právny titul vzniku predmetnej koncentrácie úrad považuje v prípade Dohody o urovnaní , súhlas valného zhromaždenia akcionárov podnikateľa Umbro a súhlas Najvyššieho súdu spravodlivosti v Anglicku a Walesu, a v prípade získania kontroly na základe ponuky na prevzatie prevod akcií, tak predmetné získanie vyššie uvedených súhlasov alebo prevod akcií v prípade uskutočnenia ponuky na prevzatie, nebude porušením § 10 ods. 14 zákona, vzhľadom na to, že právny úkon, ktorý je uznaný za právny titul vzniku koncentrácie, nie je porušením práva a teda ani porušením § 10 ods. 14 zákona.

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol. 
	
	Vzhľadom na skutočnosť, že uzatvorením Implementačnej zmluvy nedošlo k naplneniu skutkovej podstaty § 9 ods. 1 zákona, úrad predmetné správne konanie zastaví podľa § 32 ods. 2 písm. c) zákona.

	Na základe uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

	Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií

	

Rozhodnutie sa doručuje:

Mgr. Ľubomír Marek, LL.M.
advokát
Palisády 36
811 06 Bratislava